**Νεοελ. Γλώσσα Β΄ Γυμνασίου 2η ΕΝΟΤΗΤΑ φύλλο εργασίας**

**Α. ΚΕΙΜΕΝΟ**: [H οικογένεια αλλάζει…]

 H οικογένεια είναι ένα μικρό κοινωνικό σύστημα, δυναμικό, που αλλάζει με πολλούς τρόπους μέσα στον χρόνο. Eίναι τα μέλη που την αποτελούν, οι μεταξύ τους σχέσεις και οι συναισθηματικοί δεσμοί αγάπης και πίστης ανάμεσά τους που διαρκούν για χρόνια ή και δεκαετίες. Aυτό το σύστημα, όπως και κάθε οργανισμός, λειτουργεί με τους ρόλους που έχουν τα μέλη. Για παράδειγμα, παλαιότερα ο πατέρας ήταν ο «κουβαλητής», τώρα στα εργαζόμενα ζευγάρια, είναι και οι δύο «κουβαλητές». Παλαιότερα, η μητέρα έκανε τις δουλειές του σπιτιού, όμως τώρα που και η γυναίκα εργάζεται, αυτό τον ρόλο τον παίρνει πολλές φορές και ο πατέρας (για κάποιες τουλάχιστον δουλειές) ή ακόμα και τη φροντίδα του παιδιού που παλαιότερα είχε αποκλειστικά η μητέρα. Δηλαδή οι ρόλοι αλλάζουν, όπως αλλάζουν και οι υποχρεώσεις των μελών, καθώς και τα δικαιώματα, ανάλογα με την ηλικία και την προσφορά του καθενός στην οικογενειακή στέγη.

 Πολλές φορές η οικογένεια αλλάζει μορφή. Tα ζευγάρια χωρίζουν για διάφορους λόγους, αλλά όταν υπάρχουν παιδιά, οι δεσμοί συνεχίζουν να υπάρχουν, έστω κι αν οι άνθρωποι ζουν χωριστά. Oι ευθύνες, οι υποχρεώσεις, οι ρόλοι μπορεί να πέσουν στις πλάτες του ενός από τους δύο γονείς. Σε άλλες περιπτώσεις, όταν ο ένας από τους γονείς αναγκάζεται να απουσιάζει –επειδή εργάζεται ή είναι υποχρεωμένος για διάφορους λόγους να μένει μακριά από την οικογένεια– οι ρόλοι του πατέρα και της μητέρας εναλλάσσονται στο ίδιο πρόσωπο, με όλο το βάρος που αυτό μπορεί να σημαίνει. Άλλοτε, όταν οι γονείς δεν μπορούν να είναι κοντά στα παιδιά τους, τους γονεϊκούς ρόλους τούς παίρνει ένας τρίτος (για παράδειγμα μια γιαγιά).

**Β. ΠΑΡΑΤΗΡΗΣΕΙΣ**

1. Να συντάξετε την περίληψη του παραπάνω κειμένου μέσα σε 10 περίπου γραμμές.

2. Με ποια μέθοδο αναπτύσσονται οι δύο παράγραφοι του κειμένου; Να θέσετε για την καθεμιά έναν πλαγιότιτλο.

3. «Οι δεσμοί συνεχίζουν να υπάρχουν, έστω κι αν οι άνθρωποι ζουν χωριστά»: Σε ποια χρονική βαθμίδα ανήκουν τα ρήματα της περιόδου; Να τα μεταφέρετε στις άλλες δύο.

4. α) Να βρείτε στην 2η παράγραφο του κειμένου 4 σύνθετες λέξεις με διαφορετικά αχώριστα μόρια και να τις χωρίσετε στα συνθετικά τους:

………………………………………………………………………………………………………………………………………………………………………………………………………………………………………………………………………………………………

 β) Να χαρακτηρίσετε τα παρακάτω σύνθετα (παρατακτικά, προσδιοριστικά, αντικειμενικά, κτητικά): οικογενειάρχης, ανδρόγυνο , πολύτεκνος, μοναχοπαίδι

5. «Oι ευθύνες, οι υποχρεώσεις, οι ρόλοι μπορεί να πέσουν στις πλάτες του ενός από τους δύο γονείς.»: Να εντοπίσετε τα υποκείμενα των υπογραμμισμένων ρημάτων.

6. Επιλέξτε ένα μέλος της οικογένειάς σας και περιγράψτε τον ρόλο του. Ποια η σχέση σας μαζί του; (2 παράγραφοι)